
FILOSOFIA MINŢII 


Precizări la argumentul celei mai bune explicații 

Mulţi filosofi au constatat că identificarea şi descrierea 
comportamentului altora ar fi o sarcină extrem de dificilă fără a crede că 
există alte minţi. Mintea este implicată în utilizarea limbajului, în 
instituţiile sociale, în crearea şi utilizarea obiectelor artificiale etc. Atit 
timp cît credem în existenţa altor minţi, evităm sarcina extrem de dificilă 
de a explica toate acestea pe baza ipotezei robot. 


Probleme legate de argumentul celei mai bune explicaţii 

1. Ce anume presupune explicaţia de tip minte? 

2. Cum selectăm cea mai bună explicaţie dintre explicaţiile posibile 
şi competitive ale comportamentului? 


1. În nucleul argumentului celei mai bune explicaţii se află 
următoarea ipoteză-cadru privind explicaţiile: 

Dat fiind comportamentul C şi ipotezele explicative E1 şi E2, 
trebuie să preferăm pe E1 lui E2 dacă E1 oferă cea mai bună explicaţie 
pentru comportamentul C (cu condiţia ca şi El, şi E2 să fie 
satisfăcătoare). 

De unde ştim că o explicaţie este cea mai bună? 

Un criteriu fundamental pentru a califica o astfel de explicaţie este 
acela că explicaţia respectivă arată şi de ce este de aşteptat să se 
întîmple (să apară) ceea ce a fost explicat. Altfel spus, o explicatie bună 
este o predictie potențială (este simetrică cu predicția). Cea mai bună 
explicaţie oferă şi cea mai bună predicţie. 

In cazul comportamentului din exemplul cu X care s-a tăiat la 
deget şi se vaietă: dacă mă vaiet, acest fapt poate fi explicat pe baza unei 
dureri; în acelaşi timp, pot spune: m-am tăiat la deget, deci mă voi văieta. 

Din moment ce referirea la alte minţi oferă cele mai bune predicții 
ale comportamen-tului altora, avem un temei bun pentru a pretinde că 
explicaţia prin referire la alte minţi este cea mai bună. 


2. Să presupunem că este dat un comportament C observabil şi 
avem ipotezele explicative E1 şi E2. Ipoteza E1 se referă la minţi, dar nu 
şi E2. Ipoteza E2 se referă la electrochimia creierului. Să presupunem că 
E2 ne pare ca fiind cea mai bună explicaţie a comportamentului C. 

Exemplu: 

Presupunem că predicția cea mai bună a faptului că altcineva se va 
văieta se bazează pe ipoteza că văietatul este cauzat de stări 
neurofiziologice ale creierului şi nu pe ipoteza că văietatul este cauzat de 
o stare a minţii (durere). Dacă această situaţie ipotetică s-ar petrece în 
realitate, atunci explicaţia prin referire la alte minţi ar fi înfrîntă; garanţia 
că există alte minţi ar fi slăbită. 

Vulnerabilitatea unei astfel de competiţii între ipoteze este "un preţ 
prea mare" pe care trebuie să-l plătească argumentul celei mai bune 
explicaţii? 


Unii filosofi susţin că acest argument este totuşi problematic, deoarece 
face ca justificarea opiniei că există alte minţi să depindă de explicaţia în 
termenii existenţei altor minţi (puţină circularitate). 


